सुकुम्बासी समस्याको दीर्घकालीन समाधान खोजिने
सहरी विकासमन्त्री मेटमणि चौधरीले काठमाडौँ उपत्यकाका नदीकिनारमा बसिरहेका अव्यवस्थित बसोबासीको विकल्पसहित समाधान खोजिने बताउनुभएको छ ।   सहरी विकासमन्त्री चौधरीको कार्यकक्षमा ज्ञापनपत्र बुझाउन पुगेका सुकुम्बासी तथा अव्यवस्थित बसोबासीको एक टोलीसँगको भेटमा उहाँले सुकुम्बासी समस्याको दीर्घकालीन समाधानका लागि मन्त्रालयले समिति नै गठन गरी काम अगाडि बढाएको बताउनुभयो ।
काठमाडौँ, मङ्सिर २० गते । सहरी विकासमन्त्री मेटमणि चौधरीले काठमाडौँ उपत्यकाका नदीकिनारमा बसिरहेका अव्यवस्थित बसोबासीको विकल्पसहित समाधान खोजिने बताउनुभएको छ । सहरी विकासमन्त्री चौधरीको कार्यकक्षमा ज्ञापनपत्र बुझाउन पुगेका सुकुम्बासी तथा अव्यवस्थित बसोबासीको एक टोलीसँगको भेटमा उहाँले सुकुम्बासी समस्याको दीर्घकालीन समाधानका लागि मन्त्रालयले समिति नै गठन गरी काम अगाडि बढाएको बताउनुभयो ।उहाँले भन्नुभयो, “यो समस्या आज नभए भोलि, भोलि नभए पर्सि त हल गर्नैपर्छ । हामी विकल्प खोज्दै छौँ । म पनि किसानको छोरा हुँ । सुकुम्बासीका समस्या बुझेको छु । तपाईंहरूकै बस्तीमा पुगेर, छलफल गरेर समाधान निकाल्नेछु । तपाईंहरू पनि सरकारको कानुन मानेर अगाडि बढ्नूस् ।”मन्त्री चौधरीले सानो परिवारका लागि अपार्टमेन्ट व्यवस्था, ठूलो परिवारका लागि ठाउँ खोजी गरी घर बनाउन सुरु गर्ने बताउनुभयो । व्यवस्था नहुन्जेलसम्मका लागि उनीहरूको घरभाडा सरकारले तिरिदिने पनि मन्त्री चौधरीको भनाइ थियो ।सुकुम्बासी बस्तीमा डोजर आतङ्क सुरु गरिएको, सिङ्गो बस्ती नै त्रसित हुन पुगेको र बाध्य भएर सडक आन्दोलनमा आउनुपरेकाले गम्भीरतापूर्वक उचित निकास निकाल्न टोलीले मन्त्रीसमक्ष आग्रह गरेको मन्त्री चौधरीको सचिवालयद्वारा जारी विज्ञप्तिमा उल्लेख छ ।   